#

# ***РАЙОН ЗА ОЦЕНКА И УПРАВЛЕНИЕ НА КАЧЕСТВОТО НА АТМОСФЕРНИЯ ВЪЗДУХ – „АГЛОМЕРАЦИЯ ПЛОВДИВ“***

# **Д О К Л А Д**

*за състоянието на качеството на атмосферния въздух*

 *в контролираната от*

*РИОСВ – Пловдив територия*

*по отношение на показатели ФПЧ10 и ФПЧ2,5*

*за зимен период*

***01.10.2022 ÷ 31.03.2023 год.***

м. април 2023 г.

**Съдържание:**

1. Въведение...............................................................................3
2. Описание на района на докладване...........................................3
3. Норми за КАВ по отношение на докладваните замърсители......... 4
4. Пунктове за мониторинг, разположени на територията на

„Агломерация Пловдив“ ...........................................................4

## Регистрирани нива на ФПЧ10 и ФПЧ2,5 в периода от

## 01.10.2022 г. ÷ 31.03.2023 г. ..................................................5

1. Анализ на резултатите .............................................................8
2. Заключение ........................................................................... 10

Докладът се изготвя на основание т. 11.5. от Заповед № РД-489/26.06.2019 г. на Министъра на околната среда и водите. Целта му е да се направи оценка на регистрираните нива на ФПЧ10 и ФПЧ2,5, като атмосферни замърсители, за зимен период - ***01.10.2022 ÷ 31.03.2023*** г., превишенията на установените норми и тенденциите на изменение. За изготвянето са използвани данни от пунктове за мониторинг (ПМ), разположени на територията на РИОСВ – Пловдив.

## *1. Въведение*

Замърсителите на атмосферният въздух се формират от различни източници с естествен характер или са свързани с човешката активност. Формират се в резултат на горивни процеси, различни индустриални дейности, автомобилния трафик, състоянието на пътната инфраструктура, строително-ремонтни дейности и са в пряка връзка с метеорологичните условия.

Фини прахови частици под 10 микрона **(ФПЧ10)** са всички частици, преминаващи през размерно-селективен сепаратор с критичен размер на отворите 10 микрона, при 50 % на ефективност на задържане на частиците, съответно фини прахови частици под 2,5 микрона **(ФПЧ2,5)** са всички частици, преминаващи през размерно-селективен сепаратор, с размер на отворите 2,5 микрона, при 50 % на ефективност на задържане на частиците.

**ФПЧ10 и ФПЧ2.5** се изхвърлят директно в атмосферата от транспорта, енергетиката, бита - **първични емисии** на твърди частици или се формират в атмосферата от съдържащите се в нея метални оксиди, полиароматни въглеводороди, серен диоксид, азотни оксиди, амоняк и др. газове - **вторични емисии на твърди частици.**

През периода на докладване, с понижение на температурите масово се използват локални отоплителни системи. В битовият сектор се използват предимно твърди горива (въглища, дърва, битови отпадъци). Поради големият брой източници и ниското качество на горивата, в този период, концентрацията на контролираните замърсители се увеличава. За високите нива на фините прахови частици допринасят също и специфичните метеорологични условия в района – голям брой дни с тихо време (скорост на вятъра под 1,5 m/s), температурни инверсии, мъгли по поречието на реките, водещо до задържане и натрупване на замърсителя.

Съгласно чл. 22, ал. 1 от *Закона за чистотата на атмосферния въздух*, контролът и наблюдението за трансграничния пренос на замърсяващи вещества, за фоновото качество на атмосферния въздух, както и за влиянието на замърсяването на атмосферния въздух върху екосистемите и глобалните процеси в атмосферата се осъществяват от Министерството на околната среда и водите и от Националния институт по метеорология и хидрология към министъра на околната среда и водите. Европейското законодателство – чл. 20 на Директива 2008/50/EO относно качеството на атмосферния въздух и за по-чист въздух за Европа, транспонирано в чл.32 на *Наредба № 12 за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух (ДВ, бр. 58/30.07.2010 г.)(Наредба № 12/2010 г.)),* дава възможност в случаите, когато установените превишения на нормите за ФПЧ10 в даден район за оценка и управление (POУ) са в резултат на високи концентрации на прахови частици в атмосферния въздух, причинени от природни източници (включително от пренос на пустинен прах), тези превишения да не се считат като такива. Доказването и приспадането на превишенията на нормите за ФПЧ10 в тези случаи се признава след представяне в Европейската комисия на списък за дадена календарна година на POУ с превишенията на нормите, които се дължат на емисии от природни източници. Във връзка с това по възлагане на Изпълнителната агенция по околна среда от страна на Националния институт по метрология и хидрология е разработена ***„Методика за определяне на превишенията на пределно допустимите стойности на ФПЧ10, които се дължат на емисии на природни източници – пустинен прах“.*** Тя отчита спецификата на процесите, свързани с пренос на пустинен прах към България и позволява количествено определяне на приноса му към превишенията на ФПЧ10 в пунктовете за мониторинг към Националната автоматизирана система за контрол качеството на атмосферния въздух. Методиката е приложена за данните от 2021 г. и 2022 г., които се докладват пред Европейската комисия.

Окончателните данни за 2021 г. и за 2022 г. с приспадането на преноса и Методиката са предоставени на обществеността на интернет страницата на ИАОС, съгласно изискванията на *чл. 43, ал. 1 от Наредба №12/2010 г.*:

* <https://eea.government.bg/bg/legislation/air/rezultati-ot-prilozhenieto-na-metodikata-za-opredelyane-na-previsheniyata-na-predelno-dopustimite-stoynosti-na-fpch10-koito-se-dalzhat-na-emisii-ot-pustinen-prah>
* <https://eea.government.bg/bg/legislation/air/Metodika_pustinen_prah1.pdf>

За изготвянето на настоящия доклад са ползвани регистрираните данни по показатели ФПЧ10 и ФПЧ2,5, като атмосферни замърсители, за зимен период - 01.10.2022 ÷31.03.2023 г. без корекция на стойностите, дължащи се на преносни процеси в атмосферата.

Приспадането на превишенията, които се дължат на природни източници – пустинен прах по отношение на данните за ФПЧ10 за 2023 г. съгласно *„Методика за определяне на превишенията на пределно допустимите стойности на ФПЧ10, които се дължат на емисии на природни източници – пустинен прах“* се извършва през 2024 г. на база данни за цялата календарна 2023 г., съответно към настоящия момент не са налични коригирани стойности за 2023 г.

***2. Описание на района за докладване***

Докладът е изготвен за РОУКАВ „Агломерация Пловдив”, в който са включени общините Пловдив, Асеновград и Куклен. Средата е урбанизирана, с висока плътност на застрояване, интензивен автомобилен трафик и промишлена активност.

Районът заема централната част на Горно-тракийската низина. Релефът е предимно равнинен и с възвишения, оформящи дъга по границата с Родопите, прорязана с долини. Климатът е преходно-континентален с умерени валежи и продължителни летни засушавания. В района преобладават западни и източни ветрове с относително ниска скорост. Характерна особеност е високият дял на тихо време (безветрие). Есенно-зимен период – октомври 2022 г. – март 2023 г. се отличава с незначителни валежи. Неблагоприятно влияние върху разсейването на замърсителите за РОУКАВ „Агломерация Пловдив” оказват температурни инверсии в около 81% от дните през годината и големия брой дни с мъгли през зимата.

Общините, включени в „Агломерация Пловдив“ са изготвили и изпълняват програми за подобряване качеството на атмосферния въздух. В програмите е извършена моделна оценка и е определен актуалният принос на всеки един от отделните сектори или източници на емисии (промишленост, битово и обществено отопление, транспорт и неорганизирани емисии) към нивата на замърсителите в атмосферния въздух в „Агломерация Пловдив” с програмен продукт SELMAGIS . Оценката показва ограничено влияние на индустриалните източници по показател ФПЧ10 за територията на трите общини, попадащи в РОУКАВ „Агломерация Пловдив”.

Най-съществено влияние върху КАВ, по отношение на фините прахови частици през зимните месеци, оказват локалните системи за отопление в обществения и битов сектори, транспорта, състоянието на пътната и прилежаща инфраструктура и на последно място е промишления сектор.

## *3. Норми за КАВ по отношение на докладваните замърсители:*

Оценката на нивата на замърсяване е направена съгласно критериите за концентрацията на вредни вещества, установени с *Наредба № 12 за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух (ДВ, бр. 58/30.07.2010 г.) и Наредба № 14 за норми за пределно допустими концентрации на вредни вещества в атмосферния въздух на населените места (ДВ, бр. 88/97 г. и посл. изм. и доп.).*

Табл. 1

|  |  |  |
| --- | --- | --- |
| **Замърсител** | **Параметър** | **Стойност(а)** |
| ФПЧ10 | Средноденонощна норма (СДН) за опазване на човешкото здраве | СДН = 50 μg/m3.(да не бъде превишавана повече от 35 пъти през годината) |
| Средногодишна норма (СГН)за опазване на човешкото здраве | СГН = 40 μg/m3  |
| ФПЧ2,5\* | Средногодишна норма (СГН)за опазване на човешкото здраве  | СГН= 20 μg/m3 след 01.01.2020г.. |

 С цел оценка на нивата на замърсителите в атмосферния въздух за показатели - ФПЧ10 и ФПЧ2,5 са въведени :

Табл. 2

|  |  |  |  |
| --- | --- | --- | --- |
| **Оценъчен праг** | **Средноденонощна стойност (**ФПЧ10**)** | **Средногодишна стойност (**ФПЧ10**)** | **Средногодишна стойност (**ФПЧ2,5**)\*** |
| Горен | 70 % от нормата (35 μg/m3 - да не бъде превишавана повече от 35 пъти за КГ) | 70 % от нормата (28 μg/m3 ) | 70 % от нормата  (17,5 μg/m3 ) |
| Долен | 50 % от нормата (25 μg/m3 - да не бъде превишавана повече от 35 пъти за КГ) | 50 % от нормата (20 μg/m3 ) | 50 % от нормата  (12.5 μg/m3 ) |

## *4. Пунктове за мониторинг, разположени на територията на РОУКАВ „Агломерация Пловдив“*

За изготвянето на настоящия доклад са използвани обработени данни от пунктове за мониторинг (ПМ), описани в табл.3, разположени на територията на РИОСВ – Пловдив, поддържани от системата на МОСВ/ ИАОС и „КЦМ” АД.

Съгласно Заповед № РД-1088/20.12.2010 г. на министъра на околната среда и водите, считано от 01.01.2011 г. е прекратена експлоатацията на пункт Асеновград.

Табл. 3

|  |  |
| --- | --- |
| Пункт | Характеристики |
| 1. АИС „Каменица”

(АИС „Евмолпия”) | Автоматичен – градски фонов пункт. Резултатите от пробовземането (автоматично) за ФПЧ10 се извеждат ежечасно. Разположен е в централна градска част на гр. Пловдив в зона с предимно жилищни сгради и средно натоварен автомобилен трафик. Наблюдаваното замърсяване за отчетния период – зима 2022-2023 г. се формира предимно от използваните локални системи за отопление, състоянието на инфраструктурата в района, автомбилния транспорт. Обслужва се от РЛ – Пловдив (МОСВ/ ИАОС) |
| 1. АИС „Тракия“ (АИС „Баня Старинна”)
 | Автоматичен-транспортно ориентиран пункт. Резултатите от пробовземането (автоматично) за ФПЧ10 се извеждат ежечасно. Разположен е в ЖР „Тракия“ от м. септември, 2015г. в зона с натоварен автомобилен трафик. Наблюдаваното замърсяване се формира предимно от транспорта и битово отопление.Пробовземането в пункта стартира от 12.09.2015г. Обслужва се от РЛ – Пловдив (МОСВ/ ИАОС) |
| 1. ПМ „Долни Воден”
 | Пробовземането за ФПЧ10 се извършва денонощно. Разположен е в централната част на кв. Долни Воден, гр. Асеновград, в зона с предимно жилищни сгради и незначителен автомобилен трафик. Наблюдаваното замърсяване през отчетния период зима 2022 -2023 г. се формира предимно от разположените в района индивидуални системи за отопление в бита, индустриални източници („КЦМ“ АД, „АГРИЯ“ АД, „КАЛЦИТ“ АД и др.) и състоянието на инфраструктурата в района. Обслужва се от РЛ – Пловдив (МОСВ/ ИАОС) |
| 1. АИС „Куклен”
 | Автоматичен – оценяващ приноса от промишлен източник-„КЦМ” АД. Резултатите от пробовземането (автоматично) за ФПЧ10 се извеждат денонощно. Разположен е в централната част на гр. Куклен в зона с предимно жилищни сгради и незначителен автомобилен трафик. Наблюдаваното замърсяване се формира предимно от битово отопление, индустриални източници (“КЦМ”, “Агрия”) и източници с локален характер. Обслужва се от „КЦМ” АД. |

## *5.* *Регистрирани нива на ФПЧ10 и* ФПЧ2,5 *в периода от 01.10.2022 ÷ 31.03.2023 г.*

Използвани са наличните данни от пробонабиране за периода ***01.10.2022 г. ÷ 31.03.2023 г***. в ПМ – „Долни Воден”, АИС „Каменица”, АИС „Тракия” и АИС „Куклен” без корекция по *„Методика за определяне на превишенията на пределно допустимите стойности на ФПЧ10, които се дължат на емисии на природни източници – пустинен прах“.*

За оценка на регистрираните нива е направено съпоставяне на измерените нива и СДН за опазване на човешкото здраве, определена в *Наредба № 12/2010 г.*

Подробната информация за регистрираните нива се представя текущо в ежедневните бюлетини за КАВ на РИОСВ и ИАОС.

Означенията към таблици 5 ÷ 8, са както следва:

1. Регистрирани проби – броя на средноденонощните проби за съответен период

2. Регистрирани данни – отношението на броя регистрираните проби спрямо теоретичния за съответен период в %

3. Измерена МАХ стойност – измерената през периода максимална стойност

4. Измерена средна стойност – осреднена за период стойност от всички регистрирани стойности

## 5. Превишения на СДН за опазване на човешкото здраве – Броя на регистрираните превишения спрямо СДН през периода



**Фиг. 1** Измерени СДК на ФПЧ10., осреднени по месеци, в АИС „Каменица“, АИС „Тракия“, ПМ „Долни Воден” и АИС „Куклен” и за периода 01.10.2022 – 31.03.2023 г., сравнени със СДН за опазване на човешкото здраве, определена в Наредба № 12/2010 г.

**Фиг.2** Измерени брой превишения на средноденонощната норма за опазване на човешкото здраве по месеци в АИС „Каменица“, АИС „Тракия“ ПМ „Долни Воден” и АИС „Куклен” и за периода 01.10.2022– 31.03.2023 г.

* **Фини прахови частици ФПЧ2,5**

Табл. 9

|  |  |  |  |  |  |  |
| --- | --- | --- | --- | --- | --- | --- |
| **Пункт „Каменица” (115678419)**  |  |  |  |  |  |  |
| **Зима 2022-2023** | 01. – 31. | 01. – 30. | 01. – 31. | Три- | 01. – 31. | 01. – 28 . | 01. – 31. | Три- | За |
| **ФПЧ 2,5** | октомври | ноември | декември | месечие | януари | февруари | март | месечие | периода |
| 1. Регистр. проби бр. | 31 | 30 | 31 | 90 | 31 | 28 | 31 | 87 | 182 |
| 2. Регистр. данни % | 100 | 100 | 100 | 100 | 100 | 100 | 100 | 100 | 100 |
| 3. Изм. МАХ ст-т | 23 | 50 | 66 | 46,3 | 60 | 39 | 37 | 45,3 | 45,8 |
| 4. Изм. средна ст-т | 14,9 | 23,6 | 26,7 | 21,7 | 22,8 | 16,7 | 14,5 | 18 | 22,35 |

**Фиг. 3** - Измерени средномесечни стойности на ФПЧ2,5 в АИС „Каменица” за периода от 01.10.2022 г. - 31.03.2023 г., сравнени със СГН за опазване на човешкото здраве, определена в Наредба № 12/2010 г.

* **Метеорология**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| зима – 2022-2023**Метерология** | 01. – 30.октомври | 01. – 31.ноември | 01. – 30.декември | Три-месечие | 01. – 31.януари | 01. – 31.февруари | 01. –30.март | Три-месечие | Запериода |
| 1. Темп. Мах СЧ | 28 | 31 | 19 | 26 | 23 | 24 | 24 | 24 | 25 |
| 2. Темп. Мах СД | 21 | 20 | 13 | 18 | 16 | 17 | 17 | 17 | 17 |
| 3. Темп. СМ | 16 | 11 | 7 | 11 | 7 | 8 | 10 | 8 | 10 |
| 4. Сл. рад. Мах СЧ | 427 | 419 | 350 | 399 | 392 | 584 | 687 | 554 | 476 |
| 5. Сл. рад. Мах СД | 58 | 72 | 66 | 65 | 75 | 115 | 189 | 126 | 95 |
| 6. Сл. рад. СМ | 47 | 46 | 39 | 44 | 42 | 90 | 116 | 83 | 63 |

Табл. 10

1. Темп. Max СЧ – измерена максимална средночасова температура

2. Темп. Мах СД – измерена максимална средноденонощна температура

3. Темп. СМ – измерена средномесечна температура

4. Сл. рад. Мах СЧ – максимална средночасова енергия на слънчевата радиация

5. Сл. рад. мах СД – максимална средноденонощна енергия на слънчевата радиация

6. Сл. рад. СМ – средномесечната енергия на слънчевата радиация

## *6. Анализ на резултатите:*

* **Фини прахови частици - ФПЧ****10**

Анализът на регистрираните средноденонощни концентрации показва, че през зимния период във всички пунктове са отчетени превишения. Най-високи стойности са регистрирани в АИС „Тракия“ - транспортно ориентиран пункт, разположен на кръстовище с интензивен трафик. През настоящия зимен период м. октомври 2022 г. – м. март 2023 г. са регистрирани стойности превишаващи средноденонощната норма за опазване на човешкото здраве през всички месеци на оценявания шестмесечен период. Данните от всички пунктове са онагледени на *фиг. 1*.

 През оценявания зимен период, с понижение на температурите започва масово използване на локални отоплителни системи. В битовият сектор се използват предимно твърди горива (въглища, дърва). Поради големият брой източници с малка височина и ниското качество на горивата, в този период концентрацията на фини прахови частици се увеличава. Със започване на зимния период регистрираните стойности на ФПЧ10 във всички пунктове за мониторинг плавно се повишават и започват да се регистрират превишения на средноденонощната норма за опазване на човешкото здраве. Към края на зимния период следва понижаване на стойностите и достигане на нормативно определените.

 Регистрираните средноденонощни стойности, показват, че най-съществено влияние върху КАВ, по отношение на фините прахови частици през зимните месеци, оказват отоплението в бита и обществени сгради, следвано от транспорта, състоянието на пътната и прилежаща инфраструктура и промишления сектор, в съчетание с неблагоприятните климатични условия и характерни топографски особености, влошаващи разсейването на емитираните замърсители и водещи до регистриране на високи концентрации.

 Регистрираните данни в пунктовете за мониторинг през оценявания период – зима 2022 г.-2023 г., потвърждават резултатите получени при направеното дисперсионно моделиране с програмен продукт SELMAGIS и извършената моделна оценка в програмите за подобряване на КАВ, а именно ограничено влияние на индустриалните източници по показател ФПЧ10 за територията на трите общини, попадащи в РОУКАВ „Агломерация Пловдив”.

 На следващите графики – *фиг. 4 и 5* - е представена зависимостта на измерените и осреднени по месеци средно денонощни и максимално еднократни концентрации за ФПЧ10, регистрирани в пунктовете за мониторинг, сравнени с измерените средномесечна температура и максимална среднодневна температура.

# **Фиг. 4 – Зависимост на измерените максимално еднократни стойности на ФПЧ10, осреднени по месеци и максималната средноденонощна температура–**Измерените високи максимално еднократни стойности през м. март се дължат на липсата на валежи и високите максимални температури.

**Фиг. 5 – Зависимост на осреднените по месеци, измерени средномесечни стойности на ФПЧ10 и средномесечна температура -** налице е обратно пропорционална зависимост на измерените стойности спрямо срeдномесечната температура .

* **Фини прахови частици ФПЧ2,5**

 Основен източник на ФПЧ2,5 са емисиите от транспорта, битовия сектор, промишлената дейност, като първични замърсители или се формират в атмосферата от съдържащите се в нея метални оксиди, полиароматни въглеводороди, серен диоксид, азотни оксиди, амоняк и др. газове - вторични емисии на твърди частици. Контролира се непрекъснато от началото на 2009 г. в АИС “Каменица”.

Анализът на данни за зимен период показва, че се наблюдават стойности вариращи над средно годишната норма за опазване на човешкото здраве, определена в *приложение №1 към чл. 3 от Наредба № 12/2010г.* Сравнението на стойностите през зимен сезон с тези регистрирани през летен период водят до извода, че нивата на този замърсител са в пряка връзка с битовото отопление и увеличеното потребление на твърди горива за отопление.

Измерените средно-дневни стойности са в обратна зависимост на външните температури – наблюдава се увеличаване на концентрациите при понижаване на температурите, а към края на оценявания период с повишаване на средно-денонощните температури регистрираните стойности бележат понижение.

За оценявания период 24-часовите стойности са 100 %, което отговаря на изискванията за обобщаване на данните и статистическите параметри, определени в *Приложение 8 към чл. 13, т.2 и чл. 22, ал.2 от Наредба № 12/15.07.2010 г.*

## *7. Заключение*

Характерна особеност за зимен период (01.Х – 31.III) е обратно пропорционалната зависимост на концентрациите на измерваните замърсители спрямо средномесечните температури.

* **ФПЧ10** – през зимния период се наблюдава увеличение на концентрациите, което кореспондира с понижението на температурите – наблюдава се обратна зависимост. Ефектът е характерен за зоните на разполагане на всички пунктове за мониторинг. Във всички пунктове за мониторинг са регистрирани превишения на СДН, най-значително в АИС „Тракия”, отчитащ влиянието на транспорта.
* **ФПЧ2,5**- наблюдава се увеличение на концентрациите през периода (най-силно изразено през м. ноември, декември и януари), което кореспондира с измерените най-ниски средномесечни температури. Динамиката на регистрираните стойности по този показател повтаря зависимостта наблюдавана при ФПЧ10.

По отношение на действащите Програми за подобряване качеството на атмосферния въздух /КАВ/, по *чл.27 от Закона за чистотата на атмосферния въздух (ДВ,бр.45/1996),* за РОУКАВ - Агломерация Пловдив /общини Пловдив, Асеновград и Куклен/, дългогодишните наблюдения и анализи показват, че основните фактори, оказващи влияние върху нивата на ФПЧ за територията на трите общини са битовото отопление, транспорта и неподдържаната пътна и прилежаща инфраструктура, което води до т.н. вторично разпрашаване. Масовото използване на твърди горива в битовия сектор води до завишаване нивата на ФПЧ основно през зимните месеци. От особено значение за нивата на фини прахови частици е регулирането на транспортния поток и оптимизиране на автомобилния трафик, като за целта са необходими съвместни действия на различни институции.

Извършена е оценка на данните за 2022 г от пунктовете за мониторинг на годишна база, както следва:

* 32 (39\*) бр. регистрирани в АИС „Каменица“ през 2022 г, в сравнение с 35 (47\*) бр. регистрирани през 2021 г.;
* 25 (28)“ брой регистрирани в ПМ „Долни Воден“ през 2022 г. в сравнение с 53 (57\*) регистрирани през 2021 г.;
* 64 (74\*) бр. регистрирани в АИС „Тракия“ през 2022 г. при - 74 (84\*) бр. регистрирани през 2021 г.
* 15 брой регистрирани в АИС „Куклен“ през 2022 г. в сравнение с 50 брой превишения през 2021 г.

Измерените средногодишни стойности за 2022 г. в АИС „Каменица“, АИС „Тракия“ в АИС „Куклен” и ПМ „Д. Воден“ са под средногодишната норма за опазване на човешкото здраве – 40 µg/m3, а именно:

* 28,36 (29,46\*) µg/m3 в АИС „Каменица“;
* 37,20 (38,69\*) µg/m3 в АИС „Тракия“
* 25,07 (25,97\*) µg/m3 в ПМ „Долни Воден“;
* 26,25 µg/m3 в АИС „Куклен”.

*\*Стойностите показани в скоби са измерените, преди прилагане на методиката и приспадането на приноса на пустинен прах за 2021 г. и 2022 г.*

Предприетите действия от страна на общини Пловдив, Асеновград и Куклен водят до положителна тенденция в регистрираните данни по показател ФПЧ10, като се наблюдава намаляване на регистрирания брой превишения на средноденонощната норма за опазване на човешкото здраве на годишна база.

В заключение наблюденията показват, че заложените в общинските програми по КАВ мерки следва да продължат да се реализират с необходимата ефективност и в следващите години, с цел постигане на установените норми и осигуряване на качеството на атмосферния въздух в района.